Налмэс Iэмэпсымэхэр щIыпIэ пхыдзахэм щагъэунэху
«Тэрчналмэс» заводым илъэс щэ ныкъуэм щIигъуауэ егъэхьэзыр геологие лэжьыгъэхэр щрагъэкIуэкIкIэ щIыр зэраубру Iэмэпсымэхэр. Абы и лэжьакIуэхэм я фIыщIэ ин хэлъщ блэкIа лIэщIыгъуэм и етIуанэ Iыхьэм Кавказым, Памир, Тянь-Шань къуршхэм геологие къэхутэныгъэшхуэхэр зэрыщрагъэкIуэкIам, дуней псом къыщымыхъуауэ егъэлеяуэ куууэ Кольскэ хытIыгу ныкъуэм щIыр зэрыщаубрууам.
Иджыпстуи предприятэр къэралым и IуэхущIапIэ пашэхэм ящыщщ налмэс зыхэлъ Iэмэпсымэхэр къыщIэгъэкIынымкIэ. Абы 2003 гъэ лъандэрэ зэпымыууэ дипломхэр машинэ зыщI IэнатIэм иригъэкIуэкI гъэлъэгъуэныгъэ хэхахэм къыщехь, 2005 гъэ лъандэрэ, зы илъэси дэмыхуауэ, «Урысейм и хьэпшып нэхъыфIу 100» урысейпсо зэпеуэм и диплом кърат. 2013 гъэм «Тэрчналмэс» акционер зэгухьэныгъэр фIагъым и лъэныкъуэкIэ КъБР-м и Iэтащхьэм и саугъэтыр зрата предприятэ 20-м ящыщ хъуащ.
IуэхущIапIэм и IэщIагъэлIхэм куэд зэфIагъэкI IэмэпсымэщIэхэм я проектхэр зэхэлъхьэным, ахэр къызэрыщIагъэкIыну технологиехэр зэтегъэувэным теухуауэ. Апхуэдэ лэжьыгъэм хиубыдэу Тэрч дэт заводым и лэжьакIуэхэм щIыр зэраубру IэмэпсымэщIэр 2013 гъэм и дыгъэгъазэ мазэ лъандэрэ КъуэкIыпIэ Жыжьэмрэ Ищхъэрэ щIыналъэ пхыдзамрэ геологие къэхутэныгъэхэр ирагъэкIуэкIыу, щIыдагъэ къалъыхъуэу щыIэ предприятэ зыбжанэм щагъэунэху. Абы кърикIуа псори зэпалъытыжа нэужь, предприятэм IэмэпсымэщIэр зыубгъуауэ къыщIигъэкIыу хуежьэнущ.
КIуантIэ Замирэ.
